b'\n_START_ARTICLE_\nMedalia lui Francesco Sforza\n_START_PARAGRAPH_\nMedalia lui Francesco Sforza a fost realizat\xc4\x83 din bronz de c\xc4\x83tre artistul italian Pisanello prin anul 1442 \xc8\x99i are diametrul de 8,8\xc2\xa0cm.\n_START_SECTION_\nIstorie\n_START_PARAGRAPH_\nDup\xc4\x83 ce a creat celebra medalie a lui Ioan al VIII-lea Paleologul (1438), restabilind tradi\xc8\x9bia a\xc8\x99ez\xc4\x83rii unor efigii ale unor persoane \xc3\xaen via\xc8\x9b\xc4\x83, ca \xc8\x99i pe monedele romane, Pisanello a fost foarte solicitat de c\xc4\x83tre cur\xc8\x9bile italiene, cre\xc3\xa2nd vreo dou\xc4\x83zeci de medalii._NEWLINE_Printre primele medalii realizate a fost cea a lui Francesco Sforza, datat\xc4\x83 \xc3\xaen 1442, c\xc3\xa2nd artistul a fost re\xc8\x9binut cu for\xc8\x9ba la Vene\xc8\x9bia, din cauza unor ne\xc3\xaen\xc8\x9belegeri ale acesteia cu ora\xc8\x99ul s\xc4\x83u natal, Verona.\n_START_SECTION_\nDescriere\n_START_PARAGRAPH_\nLucrarea a fost creat\xc4\x83 cu inten\xc8\x9bia clar\xc4\x83 de celebrare, \xc3\xaen mod cinstit f\xc4\x83r\xc4\x83 retoric\xc4\x83 gratuit\xc4\x83, fiind capabil\xc4\x83 s\xc4\x83 sublinieze autoritatea persoanei reprezentate, cu o utilizare restr\xc3\xa2ns\xc4\x83 a elementelor decorative._NEWLINE_Pe aversul medaliei, este gravat\xc4\x83 efigia lui Francesco Sforza, \xc3\xaen form\xc4\x83 de bust spre st\xc3\xa2nga, purt\xc3\xa2nd o beret\xc4\x83 \xc3\xaenalt\xc4\x83. Circular, pe marginea medaliei, putem citi \xc3\xaenscrisul \xc3\xaen latin\xc4\x83 FRANCISVS SFORTIA VICECOMES MARCHIO ET COMES AC CREMONE (\xc3\xaen rom\xc3\xa2n\xc4\x83: \xe2\x80\x9eFrancesco Sforza-Visconti, marchiz \xc8\x99i conte al Cremonei\xe2\x80\x9d)._NEWLINE__NEWLINE_\xc3\x8en epoca respectiv\xc4\x83, Sforza tocmai se c\xc4\x83s\xc4\x83torise cu Bianca Maria Visconti \xc8\x99i ob\xc8\x9binuse titlul de conte al Cremonei, presupun\xc3\xa2ndu-se, prin aceasta, c\xc4\x83 va fi mo\xc8\x99tenitor direct al dinastiei Visconti, reu\xc8\x99ind s\xc4\x83 domneasc\xc4\x83 \xc3\xaen Milano, din 1450._NEWLINE_Pe revers, este reprezentat un cap de cal, spre st\xc3\xa2nga, cu trei c\xc4\x83r\xc8\x9bi \xc3\xaenchise \xc8\x99i un stilet alungit. Circular, pe marginea medaliei, se cite\xc8\x99te semn\xc4\x83tura artistului: OPVS PISANI PICTORIS (\xc3\xaen rom\xc3\xa2n\xc4\x83, \xe2\x80\x9eOper\xc4\x83 a pictorului Pisan[ell]o\xe2\x80\x9d).'